**Бр.06-501-386/14-III**

**ОПШТИНСКО ВЕЋЕ ОПШТИНЕ ГАЏИН ХАН** на основу члана 46. став 1. тачка 5) Закона о локалној самоуправи ( „Службени гласник РС“ бр.129/2007), члана 57. став 1. тачка 5) Статута општине Гаџин Хан ( „Службени лист града Ниша“ бр.63/2008, 31/2011, 46/2012, 36/2013), члана 3. Став 1. Тачка 5) и члана 22. Став 3. Одлуке о општинском већу општине Гаџин Хан ( „Службени лист града Ниша“ бр.83/08), одлучујући по жалби AGROGRADNJA KOMPANI D.O.O. Niš, ул. Криве Ливаде бр. 15, које заступа законски заступник – директор Миодраг Станковић, изјављене против закључка Општинске управе општине Гаџин Хан бр.501-28/14-IV од 27. маја 2014. године , на 63. (шездесеттрећој) седници одржаној дана 20. јуна 2014. године, доноси

**Р Е Ш Е Њ Е**

**ОДБИЈА СЕ** жалба AGROGRADNJA KOMPANI D.O.O. Niš ул. Криве Ливаде бр. 15, које заступа законски заступник – директор Миодраг Станковић изјављена против закључка Општинске управе општине Гаџин Хан број:501-28/14-IV од 27.05.2014. године, као неоснована.

**О б р а з л о ж е њ е**

Поступајући по захтеву AGROGRADNJA KOMPANI DOO NIŠ број:501-275/14-IV/02 од 06.05.2014. године, решењем Општинске управе општине Гаџин Хан бр.501-28/14-IV од 15. маја 2014. године образована је Техничка комисија за оцену студије о процени утицаја на животну средину за Пројекат производње дрвених пелета у делу производног комплекса на кп.бр.3045/5 КО Гаџин Хан, општина Гаџин Хан, а којим решењем је за члана Техничка комисија одређен Горан Савић дипломирани машински инжењер из Гаџиног Хана.

Против наведеног решења изјавио је дана 20.05.2014. године, жалбу AGROGRADNJA KOMPANI DOO NIŠ и у жалби навео да је Општинска управа као надлежни орган позивајући се на чланове 22. и 23. Закона о процени утицаја на животну средину ( „Службени гласник РС“ бр.135/2004, 36/2009) је размотрила врсту пројекта обухваћеног проценом утицаја и на основу карактеристика производног процеса извршила избор чланова техничке комисије из предметне области од којих је председник комисије из реда запослених и постављених лица док су чланови комисије из реда независних стручњака.

Подносилац жалбе сматра да побијано решење није законито јер изабрани члан комисије Горан Савић дипл. машински инжењер из Гаџиног Хана не може се сврстати у категорију независних стручњака јер је исти члан комисије Збора грађана који константно односно више пута су подносили пријаве против носиоца пројекта. У прилогу жалбе доставио је копију прве стране кривичне пријаве поднете Основном јавном тужилаштву Ниш 7.Кт.бр.976/14 ,без датума пријема, против Миодрага Станковића из Ниша, одговорног лица-директора у правном лицу AGROGRADNJA KOMPANI DOO NIŠ, ул. Криве Ливаде бр.15, са матичним бројем фирме:17276565 и ПИБ 100184892, због кривичног дела градња без дозволе из члана 219а став 2. Кривичног закона, и копију потписа испод текста подносиоци пријаве, где је под бројем 7. написано име Савић Горан са потписом лица испод овог броја.

Жалбом је указано на одредбе чланова 32., 33., 34, 35, 36, 37 Закона о општем управном поступку којима је регулисано изузећу службеног лица те затражио да се жалба усвоји и донесе решење којим ће се наведени члан комисије заменити новоизабраним чланом из категорије независних стручњака, а свему према члановима 22. и 23. Закона о процени утицаја на животну средину ( „Службени гласник РС“ бр.135/2004, 36/2009).

Како изјављена жалба по својој садржини представља захтев за изузеће члана Техничке комисије о ком захтеву је надлежан да одлучује орган који је образовао Техничку комисију, односно Општинска управа општине Гаџин Хан, Општинска управа општине Гаџин Хан донела је дана 27.05.2014. године закључак бр.501-28/14-IV којим је одбила захтев AGROGRADNJA KOMPANI DOO NIŠ за изузеће Горана Савића дипломираног машинског инжењера из Гаџиног Хана-члана техничке комисије за оцену студије о процени утицаја на животну средину за Пројекат производње дрвених пелета у делу производног комплекса на кп.бр.3045/5 КО Гаџин Хан, општина Гаџин Хан, образоване решењем Општинске управе општине Гаџин Хан бр.501-28/14-IV од 15. мaja 2014. године као неоснован.

Против наведеног закључка AGROGRADNJA KOMPANI DOO NIŠ поднела је жалбу побијајући првостпену одлуку због погрешне примене материјалног права и због битних повреда одредаба општег управног поступка.

У жалби је навео да с обзиром да је у првостепеном поступку одлучивао орган-начелник Општинске управе општине Гаџин Хан, да је и по жалби, односно за доношење другостепене одлуке надлежна Општинска управа, те да је за поступање у овој правној ствари неопходно и једино могуће примењивати Закон о општем управном поступку, односно да уколико одређена чињенична ситуација није регулисана Законом о процени утицаја на животну средину, то се на конкретну ситуацију има применити Закон о општем управном поступку.

Жалбом је указано да с обзиром да је странка захтевала изузеће због сумње у пристрасност члана комисије, и то жалбом на решење од 21.05.2014. године, уз коју је доставио и фотокопију кривичне пријаве коју је члан комисије поднео против странке у овом поступку, а предмет кривичне пријаве и одлучивања по истој, истоветан је предметом овог поступка, односно ради се о утицају на животну средину радњама ове странке, произилази да је овај члан комисије лично заинтересован за исход ове правне ствари, односно лично је заинтересован за доношење одлуке комисије чији је члан,те да је неспорно и евидентно да ово лице не може биоти члан ни једног органа нити комисије која одлучује о правима и обавезама странке у овом поступку, те предложено другостпеном органу да првостпени закључак бр.501-28/14 од 15.05.2014. године укине и донесе одлуку којом ће усвојити све наводе жалбе и изузети Савић Горана, чална Техничке комисије за оцену студије о процени утицаја на животну средину за Пројекат производње дрвених пелета у делу производног комплекса на кп.бр.3045/5 КО Гаџин Хан, општина Гаџин Хан, као очигледно пристрасног за исход спора и одлучивања предметне комисије.

Законом о општем управном поступку прописано је:

члан 12став 1. :*“ Против решења донесеног у првом степену странка има право на жалбу“,* став 2. *:“ Само законом се може прописати да у појединим управним стварима жалба није допуштена и то ако је на други начин обезбеђена заштита права и правних интереса странке, односно заштита законитости“,* став 3.:*“Против решења динесеног у другом степену жалба није допуштена“,*

члан 215.: *„ За решавање у другом степену надлежан је орган одређен законом“,*

члан 216. Закона о општем управном поступку прописано је: *„За решавање у другом степену не може се утврђивати надлежност у оквиру органа који је у управној ствари решавао у првом степену“.*

Законом о процени утицаја на животну средину ( „Службени гласникРС“ бр.135/2004 и 36/2009) прописано је:

чланом 2. став 1. тачка 2) алинеја 3:*“Надлежни орган јесте орган одговоран за спровођење поступка процене утицаја у оквиру овлашћења утврђених овим законом и то орган јединице локалне самоуправе надлежан за послове заштите животне средине-за пројекте за које одобрење за извођење издаје орган локалне самоуправе“,*

чланом 22. став 1.:*“ Надлежни орган најкасније у року од десет дана од дана пријема захтева за сагласност образује техничку комисију за оцену студије о процени утицаја“,*

чланом 34а *„ На питања покретања, вођења и окончања поступка процене утицаја која нису уређена овим законом сходно се примењују одредбе закона којим се уређује општи управни поступак“.*

Одредбама члана 46. став 1. тачка 5) Закона о локалној самоуправи ( „Службени гласник РС“ бр.129/2007), члана 57. став 1. тачка 5) Статута општине Гаџин Хан ( „Службени лист града Ниша“ бр.63/2008, 31/2011, 46/2012, 36/2013), члана 3. став 1. тачка 5) Одлуке о општинском већу општине Гаџин Хан ( „Службени лист града Ниша“ бр.83/08) прописано је: *„ Општинско веће решава у управном поступку у другом степену о правима и обавезама грађана, предузећа и установа и других организација у управним стварима из надлежности општине“.*

Одредбама Закона о општем управном поступку ( „Службени лист РС“ бр.33/97 и 31/2001 и „Службени гласник РС“ бр.30/2010) прописано је чланом 35. став 1.: *„ О изузећу службеног лица у органу одлучује руководилац органа“*став 3.: *„ О изузећу се одлучује закључком“,* чланом 36. став 1. : *„ У закључку о изузећу одредиће се службено лице које ће решавати у управној ствари, односно обављати поједине радње у поступку по предмету у коме је изузеће одређено“*  став 2.: *„Против закључка којим се одређује изузеће није допуштена посебна жалба“.*

Неспорно је да наведени члан техничке комисије поднео кривичну пријаву против одговорног лица AGROGRADNJA KOMPANI DOO NIŠ, али за кривично дело грађење без грађевинске дозволе из члана 219а став 2. Кривичног закона.

Неосновани су наводи жалбе да је предмет привичне пријаве и одлучивања по истој истоветан предметом овог поступка, односно да се ради о утицају на животну средину радњама ове странке, јер су Закоником о кривичном поступку главом 24. Поглављем Кривична дела против животне средине предвиђена су кривична дела ове групе међу којима и кривична дела: загађење животне средине из члана 260., непредузимање мера заштите животне средине из члана 261., противправна изградња и стављање у погон објеката и постројења која загађују животну средину из члана 262., оштећења објеката и уређаја за заштиту животне средине из члана 263., оштећење животне средине из члана 264. КЗ РС, а наведени члан Техничке комисије није поднео кривичну пријаву за кривично дело из напред наведене групе кривичних дела против заштите животне средине, већ за кривично дело из групе кривичних дела против имовине.

На основу члана 230. Закона о општем управном поступку одлучено је као у изреци решења.

**Поука о правном средству**:Против овог решења може се покренути управни спор тужбом која се подноси Управном суду Републике Србије, у два примерка, у року од 30 дана од дана доставе решења.

**ОПШТИНСКО ВЕЋЕ ОПШТИНЕ ГАЏИН ХАН**

бр.06-501-386/14-III

У Гаџином Хану, дана 20.06.2014. год. Председник

Саша Ђорђевић

Доставити:

-подносиоцу жалбе,

-Општинској управи општине Гаџин Хан,

-члановима техничке комисије

-архиви